钦定古今图书集成/理学汇编/文学典/第010卷 > 杨慎丹铅总录 > 《郭象注庄多俊语》
## 钦定古今图书集成/理学汇编/文学典/第010卷 > 杨慎丹铅总录 > 《郭象注庄多俊语》

郭象《庄子注》多俊语。如云：“煖焉若春阳之自和，故泽
荣者不谢；凄乎如秋霜之自降，故雕落者不怨。”李白
用其语为诗：“草不谢荣于春风，木不怨落于秋天。”又
云：“舍之悲者，操之不能不栗。”又云：“寄去不乐者，寄来
则荒矣。”苏东坡用其意为诗曰：“君看厌事人，无事乃
更悲。”晋人语本自拔俗，况子元之韵致乎？宜为李、苏
两公之欣赏也。